Άκιρα Γιαμαόκα

Βιογραφία

Ο Γιαμαόκα γεννήθηκε στην πόλη Νιιγκάτα της Ιαπωνίας.

Σπουδές

Ο Γιαμαόκα σπούδασε στο Tokyo Art College, όπου σπούδασε σχεδιασμό προϊόντων και σχεδιασμό εσωτερικών χώρων. Αρχικά σχεδίαζε να ακολουθήσει καριέρα στο σχεδιασμό.

Καριέρα

Ο Γιαμαόκα μπήκε στην Konami στις 21 Σεπτεμβρίου του 1993. Ξεκίνησε αμέσως να δουλεύει πάνω στα παιχνίδια Contra: Hard Corps, Sparkster, Sparkster: Rocket Knight Adventures 2 και άλλα εγχειρήματα. Όταν η Konami ξεκίνησε να αναζητά μουσικό για να συνθέσει τη μουσική του Silent Hill, ο Γιαμαόκα προσφέρθηκε, καθώς πίστευε ότι ήταν ο μόνος που μπορούσε να κάνει το soundtrack.
Στις 2 Δεκεμβρίου του 2009 ανακοινώθηκε ότι ο Γιαμαόκα αφήνει την εργοδότριά του Konami. Στις 3 Φεβρουαρίου του 2010, ανακοινώθηκε ότι μπήκε στην εταιρία ανάπτυξης βιντεοπαιχνιδιών Grasshopper Manufacture και θα δουλεύει με τους Γκοΐτσι Σούντα και Σίντζι Μικάμι στο παιχνίδι δράσης τους, Shadows of the Damned, σε συνεργασία με την Electronic Arts. Αρχικά ανέλαβε το ρόλο αρχηγικού στελέχους ήχου στην εταιρία, αλλά αναμίχθηκε και με την ανάπτυξη βιντεοπαιχνιδιών.
Στις 10 Αυγούστου του 2012, ο Γιαμαόκα ανακοίνωσε ότι θα κυκλοφορήσει το δεύτερο σόλο άλμπουμ του στα τέλη του 2012, το οποίο θα είναι "διαφορετικό από τη συνηθισμένη μουσική Silent Hill". Στις 31 Οκτωβρίου του 2012, ανακοίνωσε μέσω Facebook ότι ένα ισπανικό single τριών κομματιών με τον τίτλο "Revolución" θα κάνει την πρεμιέρα του στην ετήσια έκθεση VCON του Βανκούβερ. Το 2014 εξέφρασε ενδιαφέρον στο να επιστρέψει ως συνθέτης για το παιχνίδι Silent Hills, ωστόσο το παιχνίδι ακυρώθηκε.
Το Halloween του 2015, ο Γιαμαόκα και η μπάντα του εκτέλεσαν ζωντανά κομμάτια από τη μουσική του Silent Hill στη συναυλία "Silent Hill Live" στο Ηνωμένο Βασίλειο.

Προσωπική ζωή

Πριν ξεκινήσει να δουλεύει ως συνθέτης μουσικής βιντεοπαιχνιδιών, ο Γιαμαόκα ξεκίνησε καριέρα ως σχεδιαστής αλλά έγινε μουσικός μετά τις σπουδές του ως σχεδιαστής προϊόντων στο Tokyo Art College.
Σε μία συνέντευξή του το 2009, δήλωσε ότι ότι ο αγαπημένος του δημιουργός παιχνιδιών είναι ο Γκόιτσι Σούντα και αγαπημένο του βιντεοπαιχνίδι το No More Heroes. Το αγαπημένο του δικό του soundtrack είναι αυτό του Silent Hill 2. Το Μάρτιο του 2011, έβαλε σε δημοπρασία μερικά από τα μουσικά του όργανα για την εκδήλωση της Ιαπωνίας για την ανακούφιση από τις πλημμύρες του σεισμού και του τσουνάμι και σεισμού στο Τοχόκου το 2011.

Μουσικό στυλ και επιρροές

Όταν ρωτήθηκε ποιοι άλλοι καλλιτέχνες επηρέασαν τη δουλειά του ο Γιαμαόκα ανέφερε τον Τρεντ Ρέζνορ ως την "βασική [του] έμπνευση, και στις εμφανίσεις και στο μουσικό στυλ". Άλλες από τις επιρροές του είναι ο Άντζελο Μπανταλαμέντι, οι Metallica και οι Depeche Mode.
Όταν ρωτήθηκε αν οι σπουδές του στο Tokyo Art College τον βοήθησαν στη μουσική του καριέρα, απάντησε: "Εκείνη την περίοδο, ο Βρετανός Μικ Καρν της μπάντας Japan, ο Ουαλός Στηβ Στρέιντζ των Visage, και πολλοί άλλοι μουσικοί συνδύαζαν αντιλήψεις Τέχνης και Μουσικής με το δικό τους νέο στυλ. Επηρεάστηκα πραγματικά από αυτό. Επομένως, κάθε φορά που γράφω τραγούδια, προσπαθώ να συνδυάζω Τέχνη και Μουσική". Επίσης δήλωσε ότι αντλεί επιρροές από το μπαρόκ στυλ του 18ου αιώνα.
Μερικά από τα αγαπημένα του τραγούδια είναι το Der Mussolini των D.A.F., το Amber του Κρέγκ Άρμστρονγκ, το Moments in Love της Αν Ντάντλεϋ, το Moon over Moscow των Visage, και το The Ecstasy of Gold του Έννιο Μορικόνε.